Sarah Bosetti

D **Sarah Bosetti** (* 17. Februar 1984 z Aachen) isch e dytschi Autoori, Satiirikeri, Biineliteraati un Moderatoori.

## Lääbe un Wiirke
D Bosetti isch z Aachen ufgwagse un het vu 2004 bis 2008 z Brüssel gläbt, wu si an dr Hogeschool Sint-Lukas Filmreschy studiert un mit em Master abgschlosse het. Si isch je fir e baar Moonet uf Sardinie, Venedig, Edinburgh un Lissabon zooge un derno uf Berlin, wu si syterhäär läbt.
Syter anne 2009 dritt si uf Lääsebiine, Poetry Slam un Kabarettbiine uf. 2010 het si mit em Jan von Im Ich, em Daniel Hoth un em Karsten Lampe d Lääsebiini *Couchpoetos* grindet, wu all Moonet im Lovelite stattfindet.
Anne 2013 isch si mit em Daniel Hoth as *Team Mikrokosmos* dytschsproochigi Vizemaischteri im Poetry Slam woore. Zäme moderiere si d Live-Show *Peace, Love & Poetry*, wu all Moonet stattfindet. Dooderiiberuuse isch si Mitorganisatoori vu dr *Poetry-Slam-Meisterschaft Berlin/Brandenburg*.

Anne 2014 isch im Satyr Verlaag ire eerscht Buech *Wenn ich eine Frau wäre* erschiine. 2015 isch im Verlaag Voland & Quist dr Romaan *Mein schönstes Ferienbegräbnis* uusechuu, wu derno as Däschebuech im Ullstein Verlaag erschiine isch. 2017 isch derno *Ich bin sehr hübsch, das sieht man nur nicht so* im Rowohlt Verlaag uusechuu.

Syter anne 2015 het si all Wuche ne Kolumne bi *radioeins* un schrybt syt aafangs 2016 as freii Autoori fir *Das Magazin*.

Nääbe Gaschtufdritt im Fäärnsee (u.&nbsp;a. *Die Anstalt* (ZDF), *Nuhr im Ersten* (ARD), *Extra 3* (NDR), *Prix Pantheon* (WDR), *Ladies Night* (ARD), *Pufpaffs Happy Hour* (3sat), *Nuhr ab 18* (ARD), *Poetry Slam* (ZDFkultur), *Mitternachtsspitzen* (WDR)) tuurt si mit humoristische Lääsige dur dr ganz dytschsproochig Ruum.

Syt Septämber 2020 moderiert si s Format *Bosetti will reden!* fir ZDFkultur. D Folge cha mer in dr ZDFmediathek un uf em YouTube-Kanal *ZDF Satire* aaluege. Im Oktober un Novämber 2021 het dr MDR iri vierdailig Satire-Show *Bosetti die Erste – Julius Fischer ist auch dabei* zaigt. Syt em 18. Merz 2022 moderiert si dr Podcast* extra 3 – Bosettis Woche*.

Syt Oktoober 2023 moderiert si mit *Bosetti Late Night* iri aige, moonetli Show uf 3sat. 

## Vereffetlichunge
* *Wenn ich eine Frau wäre*, Satyr Verlag, Berlin 2014, ISBN 978-3-944035-42-0.
* *Mein schönstes Ferienbegräbnis*, Ullstein Verlag, Berlin 2017, ISBN 978-3-548288-72-7.
* *Ich bin sehr hübsch, das sieht man nur nicht so. Von einer, die auszog, das Scheitern zu lernen*, Rowohlt Verlag, Hamburg 2017, ISBN 978-3-499-63317-1.
* *„Ich hab nichts gegen Frauen, du Schlampe!“* Rowohlt Verlag, Hamburg 2020, ISBN 978-3-499-00191-8.
* *„Wer Angst hat, soll zuhause bleiben!“* Rowohlt Verlag, Hamburg 2023, ISBN 978-3-499-01249-5.
* *Make Democracy Great Again! Worte gegen den Weltuntergang*. Rowohlt Verlag, Hamburg 2025, ISBN 978-3-499-01837-4.

### Täxtbyydreeg
* Michael-André Werner (Hrsg.): *Frische Märchen extra fein: Kann Spuren von Tieren und Hexen enthalten,* Satyr-Verlag, 2015, ISBN 978-3-944035-57-4.
* Clara Nielsen, Nora Gomringer (Hrsg.): *Lautstärke ist weiblich: Texte von 50 Poetry-Slammerinnen*, Satyr-Verlag, 2017, ISBN 978-3-944035-91-8.

### as Rusegeeberi
* mit Volker Surmann (Hrsg.), Andreas Scheffler (Hrsg.): *Mit euch möchten wir alt werden: 30 Jahre Berliner Lesebühne*, Satyr-Verlag 2018, ISBN 978-3-947106-14-1.

## Uuszaichnige (Uuswaal)
* 2019: First Ladies Kabarettistinnenpreis (Jurybryys)
* 2020: Salzburger Stier
* 2021: Dytsche Chlaichunschtbryys (Kategory Chlaichunscht)
* 2021: Dieter-Hildebrandt-Bryys
* 2022: Dytsche Fäärnseebryys (Nominierig)
* 2023: Joachim-Ringelnatz-Bryys
* 2024: Grimme-Bryys (Kategory Beschti Unterhaltig)
* 2024: Ernst-Johann-Literaturbryys
* 2024: Dytsche Fäärnseebryys (Kategory Beschti Comedy/Late Night)
* 2025: Dytsche Chlaichunschtbryys (Kategory Kabarett)

## Weblink

* Websyte vu dr Sarah Bosetti
* 
* d Sarah Bosetti bi radioeins
* Querulantinnen!&nbsp;- Sarah Bosetti im Deutschlandfunk
* YouTube-Kanal vu dr Sarah Bosetti

## Fueßnote